khistorydata/jeongjo-sjw-relations huggingface dataset:
정조 8년
獻納李運彬啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得亟令王府。設鞫得情。快正王法。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者。噫。彼諸賊。旣皆法伏。則顧此群兇。獨可容貸耶。情迹旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承疑。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。遠竄罪人安兼濟。以狎邪小人。附麗凶賊之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。此賊最爲機括。藉曰。孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請還寢遠竄罪人安兼濟放送之命。仍令王府。設鞫嚴問。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。快正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬一有日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤鬱深矣。古今天下。寧有是耶。噫嘻。痛矣。國榮。貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道淊溺。人心醉狂。皆不出國榮之一圈套。及渠出退之後。公車沓臻之言。聲罪無餘。而最是沮遏。大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剮。未足以正其罪之萬一。且渠告退之日。其所引洛詰首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只是放還之律。以逆敦之惡。尙稽跪斬之典。如此而王法。何以行乎。亂賊何以懼乎。到輿情之少洩者。惟在於亟施大逆之律。而徒緣其身之徑斃。未擧應行之極律。然則耇輝何以有追施之律。尙能何以有追施之請乎。如此亘今亘古極凶極惡之逆。決不可以常例論。請物故罪人國榮。亟施孥籍之典。夢麟。卽逆澤之食主人也。澤徵之陰謀凶計。夢麟無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極爲陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。卽有喆之妻娚也。以切姻之故。與有白親密。採取僻聞。倡凶論而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。澤白兩賊窮凶極惡之罪。實是載籍以來所未有所未聞。則凡有血氣之倫。孰不欲手刃口磔食肉寢皮。而噫。彼崔光泰金天欽。身居首善之地。反懷護逆之心。挺身立幟。角勝懲討之論。究厥腸肚。與澤白。一而二。二而一也。義理之晦塞。人心之陷溺。一至於此耶。此等梟獍之類。決不可島配而止。請島配罪人崔光泰金天欽。亟令王府。設鞫得情。快正典刑。樂彬。本以妖慝之物。加以凶悖之行。目不識丁。而濫竊科第。慾甚充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠。猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。義翊之許多罪惡。已悉於前啓中。至今倖逭。失之太寬。而在渠道理。固當闔門俟勘。謝絶人客。而敢懷怨懟之心。陰結亂逆之徒。逆澤壁洞信宿之說。賊白親切往來之狀。畢露於鞫囚之招。而與其叔最中及從兄義直。暗地排布。密計綢繆。澤白凶疏。次第粧出。窮凶情節。彰著無餘。宜卽窮覈。快施當律。而一番取招。未及究竟。遽下全釋之命。獄體疎虞。輿情憤惋。請義翊。更令王府。設鞫嚴問。期於得情。快正王法。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥呈煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。新除授正言安策。時在京畿楊州地。請斯速乘馹上來事。下諭。答院曰。不允。第三件事五件事。亟停勿煩。下諭事。依啓。
정조 8년
甲辰正月初五日辰時。上御觀物軒。同副承旨入侍時。同副承旨趙興鎭。假注書李敬五。記事官李祖承李崑秀。以次進伏訖。上命書榻敎曰。抄啓文臣親試。明日爲之。仍命退。承史以次退出。
정조 8년
甲辰正月初五日午時。上御誠正閣。召對入侍時。參贊官沈豐之。檢校直閣金載瓚。侍讀官鄭在信。檢討官李錫夏。假注書李敬五。記事官李崑秀尹行任。以次進伏訖。上命讀國朝寶鑑。在信讀自三十九編十八板十一月癸酉。止陳戒。上曰。下番繼讀。可也。錫夏讀十九板。載瓚讀自十九板止二十板上段。豐之讀二十板下段訖。上命陳文義。在信奏曰。宋浚吉。因朱子毁僧寺作書院。謂之一擧兩得也。一擧兩得。非直謂此也。卽闢異端入吾道之意也。近來僧徒太繁。伏願嚴禁釋敎。是臣區區之望也。上曰。所奏好矣。錫夏曰。兪棨等此箚語。卽至後陳戒之箚也。以天地生物之心。喩聖王對時之化。而必曰。奮發大志。堅持聖心者。蓋以茂對之功。實資於本原之地矣。顧今三陽開泰。萬品昭蘇。其在順時行政之道。必貴端本出治之方。而且今星躔之示警。雖曰甚微。宸念之對越。宜無少忽。伏願內而燕閑之中。外而酬接之際。必先加勉於本原之工。以爲享天心迓天休之道焉。上曰。所奏亦好矣。載瓚曰。觀此兪棨前後二箚。古儒臣眷眷忠愛之心。藹然感人。而初箚則盛言治心之要工。再箚則條陳恤民之實惠。無非爲今日所可法者。儻殿下於存察之間。以初箚所陳。體驗施措之際。以再箚所陳加勉。以一片方策之語。爲座右監戒之方。則始可爲今日講是篇之義矣。上曰。其言甚好矣。豐之曰。以此時言之。祖宗朝盛際也。如宋浚吉兪棨等諸賢臣。相與彙征。皆以嘉言善謨。或筵奏或箚陳。以贊休明之治。猗歟盛矣。今我殿下崇儒重道之聖念。固常篤至。而林下讀書之士。未有出而爲當世用者。聖世欠典。就有大於此者乎。況今元子宮冊禮當前。尤宜延訪宿德之士。以備輔導之官。伏願益篤求賢之誠。俾覩多士之譽。是臣區區之望也。上曰。其言亦好矣。上曰。測候官入侍。出榻敎賤臣承命出。與校理李頤祥。折衝李景深。兼敎授金光天偕入進伏。上曰。彗星曾見於何年乎。頤祥曰。見於顯廟甲辰年矣。上曰。其分野。則果屬於何國乎。景深曰。此是鄭衛分野矣。上曰。又見於己丑年。其時則屬於何國之分野乎。景深曰。爲魯之分野矣。仍命退。諸臣以次退出。
정조 8년
甲辰正月初五日午時。上御誠正閣。京畿監司入侍時。京畿監司沈頤之。右承旨林錫喆。假注書朴能源。記事官李崑秀尹行任。以次進伏訖。上曰。道內民情。何如。頤之曰。閭里多屢空之患。今則姑不遑急。而來頭則甚可憂悶矣。上曰。還穀未捧之數。幾何。頤之曰。未捧爲數千餘石。而民皆感朝家惠澤。無一毫防納之心。而荐飢之餘。無以辦出。其勢固然。然而民情之尙今晏然。莫非恩澤所曁矣。上曰。能無捐瘠之患乎。頤之曰。姑免此憂矣。上曰。道內別無可言之事乎。頤之曰。安山郡守李成祜。以其年滿七十。自處以已遞。不視民事。七十當遞。雖是法典。昨年仍任。旣出特恩。則以其年滿。直請遞改。終有所不敢。敢此仰達。令該曹稟處。何如。上曰。昨年特仍之命。旣無定限。況當窮春。似此熟手。豈可輕易遞改。民事爲重。何拘政格。不必令該曹稟處。依初下敎仍任。限秋成俾勿出代。可也。出擧條頤之曰。果川殺獄罪人方善興文案。有令道臣理會。後日登對時稟處之命矣。臣之愚淺之見。已陳於數次査啓之中。非以善興。謂之元犯。特以先見致死人之故。三年囚繫。脫出無期。蓋由於如臣愚昧。未能詳覈之致。而獄情則實多疑晦。元犯未斯得之前。不可遽然放釋。依前訊覈。實合獄體。敢此仰達矣。上曰。此獄之屢行査閱。槪以疑端不一。正犯難覈故耳。且將詞案。反復參究。被告三人之中。決知無眞箇正犯。然又成獄。大乖審克之義。況於日前。因該曹覈啓。同罪二囚。旣被區別疎放之典。獨令此囚。因前拘繫。竟至瘐斃而後已。又非欽恤之政。果川罪人方善興。依先放二囚例。參酌放送。可也。出擧條上曰。觀象監官員及測候文臣入侍。仍命退。諸臣以次退出。
정조 8년
甲辰正月初五日未時。上御觀物軒。左承旨入侍時。行左承旨徐有防。假注書朴能源。記事官李崑秀尹行任。以次進伏訖。上曰。注書出去。觀象監官員。使之待令後入奏。可也。賤臣承命出傳。回奏曰。觀象監官員李敬心金光天二人。已於閤外待令矣。上命出付管窺輯要觀象玩占等書。賤臣承命出付。還爲進伏。上命有防書傳敎曰。發遣吏郞。淸齋與否。摘奸以來。仍命退。諸臣以次退出。
정조 8년
甲辰正月初五日初更。上御觀物軒。坐直承旨入侍時。右承旨林錫喆。假注書朴能源。記事官李崑秀尹行任。以次進伏訖。上命書傳敎曰。恩彦君子婚諸具。皆已措辦。期日亦將擇定。而聞其定婚處。忽又違繣云。常溪君婚事。將未免自此遷就。此不但可悶。近來主家之往復。蓋因特敎。則反生背約之計者。極爲駭然。士人安光集門長。拿問處之。卽令宗親府有司堂上。更爲往復。斯速定婚。仍令登對以奏。又命書傳敎曰。金有宣事。予豈忍忘之。而子支有無。無以推尋。日前。適閱堂后日記。知其月日。因此始聞有子支在吏役云。旣聞之後。豈無褒旌之擧。有宣子。令該曹。問名加資。明日政下批。仍令收用。使卽追贈。此何以酬其萬一也。又思之。朴世根事。雖與有宣稍異。亦合記錄聞渠年過八十云。渠則無收用之道。特爲加資。亦令明日政下批。其子若孫中一人。分付各營門將校見窠。使之調用後或作散。更卽輪回調用事。分付。仍下敎曰。庚辰年間事。尙忍言之哉。賊豎秉權。百計危逼。當斯時也。誰能冒萬死出一言者哉。有宣。以匹庶之賤。甘受伏鉞之誅。乃有犯蹕之擧。按獄之捕將。感其忠義。謂以狂易。幸蒙我先大王曲察之恩。畢竟罪名。律止編配。終未免死於嶺陬。至今思惟。慽然不能忘。業欲一番褒旌而未果。近見其子在於閣屬。故纔已收用。而此不足以酬其萬一。今有此追贈之命。大抵貴賤雖殊。死於王事則一也。不聞則已。旣聞之後。此等人。豈可泯沒乎。伊時事狀。具載堂后日記。故今不必詳細下敎。而惟予此意。廷臣想或諒之也。至於朴世根事。事端稍異勞勩可記。故亦有子其調用之命。泚筆提諭。尤不知何以爲心也。仍命書傳敎曰。政官待明朝。牌招開政。又命書傳敎曰。初八日展拜時。毓祥宮展拜。依近年例。同日爲之。以此分付。仍命退。諸臣以次退出。
정조 8년
行都承旨沈豐之坐。行左承旨徐有防坐。右承旨林錫喆坐直。左副承旨安聖彬坐。右副承旨李時秀坐直。同副承旨趙興鎭病。注書二員未差。假注書李敬五仕朴能源仕直。事變假注書沈銖仕。
정조 8년
藥房提調鄭民始。副提調沈豐之啓曰。親享社壇。祈年孔夙。徹宵將事。侵曉還宮。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候。一樣。後日次。入侍宜矣。
정조 8년
王大妃殿惠慶宮中宮殿。藥房口傳問安。答曰。知道。
정조 8년
傳于徐有防曰。禮房承旨。馳詣宗廟永寧殿。奉審摘奸以來。
정조 8년
林錫喆啓曰。同副承旨趙興鎭。今日不爲仕進。卽爲牌招。何如。傳曰。待明朝牌招。
정조 8년
傳于李時秀曰。右承旨入侍。
정조 8년
安聖彬啓曰。卽者。刑曹郞廳來言。再昨日動駕時衛外擊錚人。所當依例捧供以入。而昨日動駕相値。今日春享大祭齋戒。不得擧行云矣。敢啓。傳曰。依近例除刑推。捧供以入。
정조 8년
傳于李時秀曰。日寒斗劇。今夜將事。易致草草。進幣及奠獻之時。必須如儀爲之。瓚鬯及爵酒。則依近例加沾。此乃誠敬終始不替之意。竝須知悉之意。傳于獻官。
정조 8년
以永宗防禦使金㻐今春陸操令廟堂稟旨分付事狀啓。傳于趙興鎭曰。此時畿甸撓民之政。不可以事關詰戎。如或設行。停操之意。分付設賑諸道。水陸操竝與巡點。今春則一體停止之意。分付。
정조 8년
以黃海監司谷山縣監罷黜狀啓。傳于林錫喆曰。北關移穀之時。本邑守令。不可暫曠。無論文武。各別擇差。待下批當日辭朝。
정조 8년
有政。吏批。判書李在簡牌不進。參判金文淳進。參議金憙進。右承旨林錫喆進。以朴廣源愼師稷爲持平。徐美修爲副修撰。洪宗藎爲軍資正。魏光翼爲掌樂主簿。田翊顯爲谷山縣監。司直韓光會今加崇祿。年七十。侍從臣韓晩裕父。幼學李休今加通政。年七十七。正言李顯道父。前掌令趙世選今加通政。年八十。曾經四品實職加資事。承傳。閑良朴世根今超通政加資事。承傳。故學生金有宣贈左尹摠管追贈事。承傳。
정조 8년
兵批。判書李𡊠進。參判洪良浩病。參議李致中病。參知鄭存中入直進。同副承旨趙興鎭進。以鄭昌順任希曾爲副摠管。李度謙爲文兼。金祺成爲景福將。趙榮儉爲管城將。副護軍金東範李翼純李思祚。副司直李萬應。僉知金祺成竝單付。
정조 8년
傳于李時秀曰。坐直承旨與下直守令入侍。
정조 8년
李時秀。以弘文館言啓曰。校理曺遠振。自鄕上來云。卽爲牌招察任。何如。傳曰。允。
정조 8년
以校理曺遠振牌不進罷職傳旨。傳于李時秀曰。只推。
정조 8년
安聖彬。以刑曹言啓曰。再昨日動駕時北部居鄭璲。擊錚於衛外。故取考其原情。則以爲望遠。合正兩洞千餘人之氷魚船業。見奪於西江奸民鄭龍河六兄弟等處濱死塡壑。而再昨年春。自京兆分泊草記批旨內。復有稱冤彼隻當置落科。嚴明分付事。傳敎至嚴且重。龍河輩慢不猥戢。依前勒泊。故上年四月鳴冤草記批旨內。兩隻。自本曹嚴處。俾無更訴之弊。可也事。傳敎。而渠之屢次呼籲。實出於死中求生之計。乞依甲午刑曹覆啓。特爲決給云矣。近來紀綱解弛。民不畏法。誣罔天聽之徒。接跡而起。至於鄭璲而極矣。考見前後文案。今此魚船之爭。其來已久。而此非但屢經覆奏。再昨年自京兆散泊各江事。草記決處。而昨年鄭璲復爲擊錚。自本曹嚴處事。命下。故其時本曹。詳加質覈。則魚船到泊之處。鄭龍河外西江唐人里。有任宜常文廷福。黑石里。有崔興崙。北部望遠亭。有朴希雲。合正里。有尹泰福。其所散泊。果爲的實。而璲之所供。全歸誣罔。故依京兆決處施行之意。嚴飭。分付。至捧侤音。則今者鄭璲之又爲鳴金。萬萬痛駭。諸船之隨利散泊。衆民之各自營業。自有官決。已經睿覽。而必欲都執。復踵前習。事之無嚴。莫此爲甚。此不嚴懲。後弊難防。原情勿施。自臣曹。考律勘處。何如。傳曰。公家決給。未免兩手執餠之歸。此等呼訴。自不得不釀出。然兩解之後。焉敢復訴。厥漢決杖放送。此後依前決給作業之意。分付。
정조 8년
安聖彬。以刑曹言啓曰。再昨日動駕時。洪忠道瑞山居安屹。擊錚於衛外。故取考其原情。則以爲渠祖攝。以文成公裕之後裔。自幼及長。有出天之誠孝。故人民等。齊訴於本官及巡營。而于今四十餘年。未免湮滅。乞令道臣。考見文案後。得蒙旌褒之典云矣。此雖爲先。事係干恩。原情內辭緣置之。何如。傳曰。大抵朝家之意。每以爲爲子孫者爲親祈榮。不可以干恩論云爾。況四件內事。尤不當置之猥越之科。蓋以其人之子若孫。若不伸訴。朝廷何以知之。且於近來。崇奬節孝之風。漸不如古。以是朝家於此等事。必欲曲遂其願。分明之事。直爲決給。疑晦之處。使之査處。今番處分。宜無異同。以此意行會道臣。俾卽詳探實蹟。仍又博採士林公議。具意見論理狀聞後。稟處。可也。
정조 8년
領中樞府事金尙喆箚曰。伏以。太室方社。躬親祼將。奉先之孝。爲民之誠。一德昭格。百靈扶護。連冒風寒。玉體彌康。新年慶忭。曷可名喩。凡厥有位。罔不自效於陪扈駿奔之列。而如臣床席殘喘。竝與道周迎送之節。而亦末得如誠。有臣如此。生不如死。唯願遄被威譴。少贖臣虧分廢禮之罪。抑臣之尤所惶恐者。千萬意想之外。地部郞官。來宣存問之聖敎。仍有歲饌之加賚。闔家動色。里巷聳聽。豈料臣。宜死不死。支離在世。每得此格外殊異之典也。仰念惠養之德意。曷堪方寸之銘鏤。而以臣辭祿之身。反受賜米之恩。有關廉恥。恧蹙。誠萬萬矣。仍念臣之按經乞骸。居然四載于玆。前後十數章箚。旰血已罄。文辭亦窮。今何敢架疊爲說。以益其煩浼之罪。而區區守株之義。臣旣處之以已退。人亦視之以已退。庶幾聖明。亦必俯燭。而一年二年。迄未蒙處分。虛銜尙縻。俸祿自如。殆若老牛疲馬。望絶服乘而未脫羈紲。空費芻豆。進退維谷。一身靡措。天不能階而升。地不能鑽而入。誰因誰極。此何人斯。噫。人君體下之政。不責其不可能。不强其不可强。必使之成就晩暮。以全終始之恩。以聖上父母於臣。豈不惻然垂憐。不思所以卒惠之道也。臣今年日益加。病日益甚。短景無幾。宿願莫遂。非不知一向瀆聒之有傷分義。而情窮勢隘。又不得不冒死號呼。流涕陳之。倘荷聖明。察臣懇迫之情。許臣休致之請。則不但臣歸可瞑目。實有補於以禮進退之聖德光華。瞻望象魏。臣不勝攢手祈祝之至。答曰。省箚具悉卿懇。自卿之有此請。歲凡幾換而箚凡幾到。予之敷心而諭者亦畿遭矣。雖卿懇辭無改於昔。苟予勉許。何待乎今。予言亦已竭焉。卿章汔可止矣。新正纔過。春和漸屆。優游耆英。爲卿深喜。何爲此難從之請。至再至三而不知止乎。知緣予情志未孚。徒增愧怍。歲饌加送。自是常典。陪班不參。何庸過引。更冀卿之安心。仍傳曰。此批答。遣史官。傳諭于領府事。
정조 8년
甲辰正月初六日巳時。上御觀物軒。右承旨入侍時。右承旨林錫喆。假注書李敬五。記事官李崑秀尹行任。以次進伏訖。上命書傳敎曰。歲首犒饋。明日依例爲之。仍命退。承史以次退出。
정조 8년
甲辰正月初六日初更。上御觀物軒。坐直承旨入侍時。右承旨林錫喆。假注書朴能源。記事官李祖承李崑秀。以次進伏訖。上曰。祭報府入之。賤臣承命捧入。上曰。谷山縣監入侍。賤臣承命出。與谷山縣監田翊顯偕入進伏。上問職姓名。翊顯對訖。上曰。爾之爲鐵原也。元無治績之可記。而向於植木時。效勞不些。今日下點。意有在也。荒歲恤民之政。北關移粟之擧。俱係緊急。須善爲措置。以贖前愆。得免犯科。可也。錫喆曰。谷山縣監田翊顯。職姓名奏達之際。誤以府使仰對。事涉未安。推考。何如。上曰。置之。上曰。日記未修納。幾何。注書出去。持入成冊。可也。賤臣承命捧入。上曰。測候官。使之來待。賤臣承命出傳。還爲進伏。上命李祖承。往泮宮問儒生準點數以來。仍命退。諸臣以次退出。
정조 8년
甲辰正月初六日三更。上御觀物軒。坐直承旨入侍時。右副承旨李時秀。假注書李敬五。記注官金健修。記事官李祖承。以次進伏訖。上命書傳敎曰。大司成明朝來待。上曰。大體祀典。貴在誠敬。不在將事之遲久。遲久則易致怠忽。遲待天明。亦甚未安。前後申飭。無得草草者。慮或儀節之不備也。注書馳詣太廟。以此意傳于獻官。虔誠如禮。毋或少懈。瓚爵加點。亦依親享時例爲之。南神門外。似有雜人喧聒之慮。申飭廟司。使之各別守直。待禮畢復命。可也。賤臣承命出。仍命退。承史以次退出。
정조 8년
行都承旨沈豐之坐。行左承旨徐有防內閣直。右承旨林錫喆坐。左副承旨安聖彬坐直。右副承旨李時秀坐。同副承旨趙興鎭坐直。注書二員未差。假注書李敬五仕朴能源仕直。事變假注書沈銖仕。
정조 8년
沈豐之啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。傳曰。右承旨進去。
정조 8년
安聖彬啓曰。合辭方張之時。兩司無詣臺之員。事甚未安。除在外疏批未下未署經外。未肅拜呈告人員。竝卽牌招。何如。傳曰。允。
정조 8년
傳于安聖彬曰。侍衛軍兵毛具。
정조 8년
傳于沈豐之曰。副提學批下。牌招察任。
정조 8년
趙興鎭。以備邊司言啓曰。明日擧動時。訓鍊大將。當領率軍兵。依例扈駕。而大將具善復。身病尙爾沈重。勢難進參云。在前如此之時。多有他大將兼察代行之例。今番則何以爲之乎。敢稟。傳曰。問于該營。且考本司謄錄代領前例。條列草記。可也。
정조 8년
安聖彬。以備邊司言啓曰。以訓鍊大將領軍。他大將兼察事草記批旨。有問于該營。且考本司謄錄代領前例。條列草記事。命下矣。問于該營。取考本司謄錄。久遠前例。雖不敢一一條列。而以數十年前例言之。則乙卯三月初五日大報壇擧動時。大將張鵬翼有病。以御營大將魚有龜代領。壬戌十一月初六日毓祥宮擧動時。大將金聖應有病。以摠戎使鄭壽松代領。癸未正月十四日大報壇擧動時。大將具善行有病。以御營大將金漢耇代領。庚子十一月初六日毓祥宮擧動時。大將具善復有病。以中軍金相玉代領。辛丑正月初七日社稷擧動時大將具善復有病。以御營大將李柱國代領。惶恐敢啓。傳曰。然則禁將代領。可也。
정조 8년
傳于李時秀曰。左承旨同副承旨入侍。
정조 8년
傳于安聖彬曰。明日出宮門路。以協陽門爲之。
정조 8년
以禁衛營今初八日動駕時。屛門把守軍單子。傳于安聖彬曰。屛門把守。京標下軍勿爲。各各立把。使之減數推移出用。此單子。更爲修正以入。
정조 8년
以御營廳今初八日動駕時。屛門把守軍單子。傳于安聖彬曰。屛門把守。京標下軍勿爲。各各立把。使之減數推移出用。此單子。更爲修正以入。
정조 8년
安聖彬。以兵曹言啓曰。新除授魚游澗僉使金命珣老母。今年七十二歲。且無兄弟。法不當遠離赴任。呈狀乞遞。邊將之親年七十歲無兄弟獨身者。許遞其任。載在法典。依例改差。何如。傳曰。允。
정조 8년
沈豐之。以大司成意啓曰。今正月初七日儒生上旬輪次。當爲設行。而大提學黃景源。身病方劇。限內不得爲之之意。敢啓。傳曰。此亦古例。御極以後。尙未行之。明日動駕後。與政府相議。定日出令。試取科次則入侍爲之。可也。
정조 8년
趙興鎭。以訓鍊都監言啓曰。依傳敎。朴世根子東赫。本局旗牌官見窠陞差之意。敢啓。傳曰。知道。
정조 8년
趙興鎭。以禁衛營言啓曰。依屛門單子判付。明日大駕詣宗廟時。左邊屛門把守將卒。依例把守。而大駕詣永禧殿時。則把子橋以上屛門把守將卒移把。大駕詣毓祥宮時。以鐘閣下路屛門把守將卒分把。大駕詣景慕宮時。鐘閣南大路屛門把守將卒。次次移把。則元單子中京標下軍二百九十三名內。除減之數爲八十六名矣。依此磨鍊之意。敢啓。傳曰。知道。
정조 8년
趙興鎭。以御營廳言啓曰。依屛門單子判付。明日大駕詣宗廟時。右邊屛門把守將卒。依例把守。而大駕詣永禧殿時。則把子橋以上屛門把守將卒移把。大駕詣毓祥宮時。以鐘閣下路屛門把守將卒分把。大駕詣景慕宮時。鐘閣南大路屛門把守將卒。次次移把。則元單子中京標下軍三百四名內。除減之數爲九十九名矣。依此磨鍊之意。敢啓。傳曰。知道。
정조 8년
李時秀。以賑恤廳言啓曰。因漢城府民家燒燼單子。恤典依例題給事。命下矣。東部崇信坊契居御營廳吹鼓手崔尙佐女兒處。布二疋題給之意。敢啓。傳曰。知道。
정조 8년
吏曹判書李在簡疏曰。伏以。歲籥載新。天休滋至。壇享利成。玉體彌康。慶祝之忱。大小同情。仍伏念。臣以姿則至庸愚也。以跡則至疎逖也。迺於千萬匪意之中。忽叨千萬不近之職。當初冒膺。秪緣分義之是懼。中間復出。亦由事會之巧値。夫豈眞有可堪之勢。初無必遞之義而然哉。今臣受任屬耳。行政未久。又豈敢遽生丐免之計。而猶且疾聲鳴呼而不知止者。其情誠慽。其意誠苦矣。臣之前疏。微發其端。而倉卒嚴畏。猶不敢盡言。今請悉陳之。噫。臣於是職。不可仍冒者有二焉。惟我聖上。初登寶位。器使群工。化理淸明。迺於此時。臣之先臣。首膺銓職。自是厥後。以至臨終。雖間有遞易。而臣父居銓。殆無虛歲矣。臣又繼膺寵擢。遂叨是職。摠計月日。首尾九年之內。除臣四載憂故。太半是父子秉銓之日。古之世卿。亦無以過此。私義之懍惕。固無可言。國體之苟艱。尤當如何。臣本家世寒素。門族寡尠。平日所相告勉。惟在於斂跡權要。而逮至臣父臣叔。受國厚恩。迭據兩銓。兄弟相對。未嘗不惕然而恐。蹙然而憂。而至若東銓。則尤號睢盱之場。偏蒙簡畀之眷。臣父每一承命。怖悸成疾。含恩怵義。雖莫效於循墻。揆分畏名。常結願於褫鞶。必欲一暴衷曲。仰冀體諒。而炯然一念。竟爲長逝之恨。如臣不肖。無能爲役。而濫躡先武。遽叨匪據。視若尙來。厭然久蹲。則使臣父而有知。必將然不安於冥冥之中。臣情到此。寧不悲哉。此臣之當遞者一也。臣抱此耿耿。豈不欲力辭於受命之初。而竟未免冒承於荐召之下者。誠以聖眷至隆。不敢終孤。大政當前。無所推諉。姑竢一時之副急。庶幾微諒之獲遂。向日前席。伏承面諭。追念先臣。辭敎鄭重。愚衷倍激。血淚被面。遭遇聖明。承佐對揚。從古人臣之至榮大願也。況我聖上之於臣。其所以誨諭而庇覆之。愍憐而指示之者。不啻若慈父之於迷子。德意藹然。溢於辭表。無狀賤臣。何以得此。苟使臣。有一分承當之望。則固宜拚棄素守。生死向前。以圖涓埃之效。而其奈才疎識闇。聞見寡陋。草土以後。蒲質早衰。神精未周。注擬多錯。數旬之間。已不勝其尤悔。當此極艱之會。據此至重之任。冥墑不止。顚沛後已。則其所以報聖恩者。適所以負聖簡也。其所以繼先志者。乃所以墜先訓也。惟有早自引解。毋陷大戾。上以爲塵刹之報。下而免忝辱之譏而已。此臣之當遞者二也。由前以言則情私如彼之切悲。由後以言則才器若是之不逮。反復揣量。自知已審。義在一遞。矢心自劃。非敢如他人之以一經京察。便作銓家之瓜限。輒效其巽讓之例套也。連値有事。未敢言私。今始略控短章。悉暴微懇。伏乞聖慈。天地父母。察臣言之實非飾外。諒臣情之亶出由中。亟許鐫遞臣所帶銓任。以卒生成之澤。千萬幸甚。答曰。省疏具悉。卿其勿辭行公。
정조 8년
司諫兪彦脩。副應敎李兢淵。掌令李延伋。獻納李運彬。校理李頤祥。副校理林濟遠。副修撰李錫夏啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
司諫兪彦脩。掌令李延伋。獻納李運彬啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
掌令李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島縣移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。新除授持平愼師稷。時在京畿水原地。請斯速乘馹上來事。下諭。答府曰。不允。第四件事五件事十件事。亟停勿煩。下諭事。依啓。
정조 8년
司諫兪彦脩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。狀正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事五件事。亟停勿煩。措辭見上
정조 8년
甲辰正月初七日辰時。上御春塘臺。犒饋入侍時。行都承旨沈豐之。行左承旨徐有防。右承旨林錫喆。左副承旨安聖彬。右副承旨李時秀。同副承旨趙興鎭。假注書李敬五朴能源。記事官李祖承李崑秀。檢校直閣金載瓚。待敎尹行任。以次侍立。上曰。六道告歉。萬姓遑汲。而歲首犒饋。自是不可廢之事。故不得不依例爲之。而凡係儀文等節。姑爲權停。用樂一款。亦令除之。以示予意之戒在張大。可也。上曰。藥房提調入侍。賤臣承命出。與藥房提調鄭民始偕入。上曰。大司成。率儒生入侍。賤臣承命出傳。閔鍾顯。率儒生等入。行四拜禮訖。上曰。儒生員數。幾何。鍾顯曰。一百十六人。而餘外又有追入者。臣未能的知爲幾人矣。上曰。今日到記入之。時秀捧入曰。今日試官。何以爲之乎。上曰。今日召見儒生。非爲設試。置之。可也。仍命儒生等進前。下敎曰。今日雖是人日。犒饋殿座相値。不得設試。予當宣饌。且送御題。爾等退於明倫堂共喫。仍各應製。可也。又下敎曰。聞儒生過於額數。未參食堂人。厥數夥然云。至於丁酉榜。亦不得入。如此則圓點之盡充。無期矣。昨以此問于泮齋。則諸議皆如此。何以區處則爲好耶。諸生中有所見者。次次進奏。可也。洪祜淵尹勉祉朴大和趙宜陽等曰。儒生之未參食堂者甚多。圓點之難以盡充。誠如聖敎。若勿拘額數。通融許入則。似好矣。上曰。儒生百額。卽先朝成憲。有難猝改矣。祜淵等曰。然則限以一朔。儒生準二十點後。新入故出。以爲次次準點之地。則似好矣。上曰。予意非不念此。而但鄕曲儒生赴京者。非賢關。難以住着。若以圓點之已準。而遽令退去。則此亦可矜。大抵勿拘額數。則有違先朝之憲章。新入故出。則亦非待士之本意。以此以彼。猝難輕議矣。仍命書傳敎曰。聞圓點生。拘於百額之制。生進自丁酉式年榜。已不得盡參。庚子式以後。尤非可論。今日召見諸儒。博詢其便否。所對參差。未有指的。若其新入舊出之說。非不知爲目前可行之規。而鄕儒之原居齋者。將有彷徨靡適。去留俱難之歎。此則誠欠待士之道。決知其不可。又欲勿拘額數。傡許限準點。則大有相妨者。取考經國大典成均館條。本館及四學居齋生額數。通計爲二百。又考續大典成均館條。生進本館居齋額數。計爲一百。蓋額數之有定限。自是祖宗朝金石之式。到今不敢率易通變。然則姑且旁照參互。不害爲兩行不悖。俄以此意。面諭諸生依春秋到記。前後三日勿拘額數之例。今番則特令自初七日朝食堂。限春到記後三日。勿拘百人額數。傡許赴到記事。令成均館知悉。上曰。雨雪如此。諸生早爲退去。仍命有防書御題訖。命健修往泮宮懸題。上曰。今日之雪。儘不妨於民事乎。民始曰。似不妨矣。上曰。祈穀日瑞雪。亦似好矣。民始曰。然矣。上命書傳敎曰。左副承旨馳詣三角山。右副承旨馳詣漢江。同副承旨馳詣木覓山。奉審摘奸以來。仍還內。諸臣以次退出。
정조 8년
甲辰正月初七日申時。上御誠正閣。左承旨同副承旨入侍時。行左承旨徐有防。同副承旨趙興鎭。假注書朴能源。記事官李崑秀尹行任。以次進伏訖。上曰。備局有司堂上入侍。賤臣承命出。與有司堂上徐有隣偕入進伏。上命興鎭書榻敎曰。禁衛大將李敬懋。牌招聽傳敎。上曰。副提學。更爲牌招。出榻敎仍命退。諸臣以次退出。
정조 8년
行都承旨沈豐之坐。行左承旨徐有防坐。右承旨林錫喆坐。左副承旨安聖彬坐。右副承旨李時秀坐直。同副承旨趙興鎭坐直。注書二員未差。假注書李敬五仕朴能源仕直。事變假注書沈銖仕。
정조 8년
大駕詣宗廟。入齋室後。奎章閣政院玉堂藥房口傳問安。答曰。知道。
정조 8년
王大妃殿惠慶宮。遣承旨問安。答曰。知道。
정조 8년
大駕詣永禧殿。入齋室後。奎章閣政院玉堂藥房口傳問安。答曰。知道。
정조 8년
大駕詣儲慶宮。入齋室後。奎章閣政院玉堂藥房口傳問安。答曰。知道。
정조 8년
大駕詣毓祥宮。入齋室後。奎章閣政院玉堂藥房口傳問安。答曰。知道。
정조 8년
大駕詣景慕宮。入齋室後。奎章閣政院玉堂藥房口傳問安。答曰。知道。
정조 8년
以明日經筵。取稟。傳于李時秀曰。朝講爲之。
정조 8년
趙興鎭啓曰。明日朝講。兩司當爲進參。除在外疏批未下未署經外。未肅拜呈告人員。竝待開門牌招。以爲進參之地。何如。傳曰。允。
정조 8년
傳于趙興鎭曰。都承旨聞有實𧏮。許遞。前望單子入之。
정조 8년
趙興鎭。以議政府右議政意啓曰。今日儲慶宮展拜時。入庭東西班。全不成樣。其在事體。萬萬寒心。三品以下旣捧袖擧案。參陪班而不入庭人員。令吏兵曹。卽捧現告。一竝拿問處之。卿宰以下。使之自首。施以罷職之典。何如。傳曰。乍罷旋敍。暫囚卽放。不若押班監察。爲先重勘之爲愈。今日東西班押班監察。一傡拿問定罪。餘姑勿論。可也。
정조 8년
林錫喆。以賑恤廳言啓曰。毓祥宮稤宮魯壽彦。今正月初六日本宮近處。得七歲女兒淑娘。告北部。自該部同月初八日牒呈領付。故依節目留養之意。敢啓。傳曰。知道。
정조 8년
甲辰正月初八日卯時。上詣宗廟。擧動入侍時。行都承旨沈豐之。行左承旨徐有防。右承旨林錫喆。左副承旨安聖彬。右副承旨李時秀。同副承旨趙興鎭。假注書李敬五朴能源。記注官金鳳顯。記事官李祖承李崑秀。檢校直提學鄭民始。直閣金載瓚。以次侍立。上具翼善冠衮龍袍。乘輿出協陽門。宗親文武百官。以黑團領陪衛。上仍詣宗廟。入幕次。少間。上改具冕服。詣版位。行四拜禮。百官改服朝服。入就位。上奉審訖。命本署都提調提調及戶判。考閱第十室冊寶。一櫃。己丑敎命一。辛卯敎命一。外袱多紅禾花紬四幅。單袱改備。又一櫃。己丑竹冊一。辛卯竹冊一。外袱多紅禾花紬四幅。單袱改備訖。仍詣永寧殿行禮。奉審第九室。考閱丁丑金寶訖。還入幕次。改具翼善冠衮龍袍。仍詣永禧殿。百官以朝服就位。上改具冕服。詣版位。行禮奉審訖。命書傳敎曰。永禧殿展拜後。當詣儲慶宮。該房知悉。又命書傳敎曰。諸司預備。仍詣儲慶宮入齋室。下敎曰。百官入班者。何其少也。催促參班。賤臣承命催促。上下敎大臣曰。三品以下入班者。捧袖擧案。可也。賤臣承命傳諭。上詣版位。行禮奉審訖。仍詣毓祥宮版位。行禮奉審訖。仍詣景慕宮。路中。命注書往領府事金尙喆祗迎所。以欲見之意。傳諭。賤臣承命而出。上詣景慕宮。入齋室。改具冕服。詣版位。行禮奉審訖。命書傳敎曰。經筵。取稟。依例爲之。仍回駕還內。諸臣以次退出。
정조 8년
行都承旨尹塾未肅拜。行左承旨徐有防坐。右承旨林錫喆坐直。左副承旨安聖彬坐直。右副承旨李時秀坐。同副承旨趙興鎭受由在外。注書二員未差。假注書李敬五仕朴能源仕直。事變假注書金孝建仕。
정조 8년
上在昌德宮。停常參。只朝講。
정조 8년
徐有坊啓曰。明日抄啓文臣。親試爲之事。命下矣。處所以何處爲之乎。敢稟。傳曰。便殿爲之。
정조 8년
傳于徐有坊曰。左承旨入侍。
정조 8년
林錫喆啓曰。事變假注書沈銖。身病猝重。勢難察任。今姑改差。何如。傳曰。允。
정조 8년
沈銖改差。代以金孝建爲事變假注書。
정조 8년
行左承旨徐有坊書啓。臣敬奉手書。馳往傳諭于南部會賢坊松峴契議政府領議政鄭存謙所住處。則以爲。臣疾痛之極。冒上請急之單。體諒之恩。伏地顒祝。朝者端揆。退自講筵。來諭聖敎。已極驚惶。而又於匪意。近密之臣。擎宣手札。且有由單齎傳之敎。自古名碩之得此於君父者。有幾人哉。恩絶百僚。事曠千古。臣以手奉函。以首頓地。精爽飛越。不能自定。寶墨璀璨。字字圭璧。輝映蓬蓽。辭旨肅溫。責勉鄭重。有非無似賤臣。所敢承當者。臣俯伏奉讀。自不覺血淚之被面。臣頂踵毛髮。非臣自有。行止久速。一聽於天。惟以策勵殫竭。以圖萬一之酬。受任以後。亦豈無寒暑感傷之疾。而未嘗一番引病。惟期盡瘁後已。不敢以一時賤疾。輒煩崇聽。此實同朝之所共知。聖鑑之所已燭。今臣所嬰之疾。若是一朝偶感之症。時月可瘳之病。則臣雖無狀。亦具彝性。當玆新元履端。至尊憂勤之時。不思鞠躬之義。敢懷丐免之計哉。誠以病在危域。醫技已窮。旣悉於前後控籲。不敢更煩。而最是祟在勞心。病屬類中。殆非鍼藥之所及。惟有休神息慮。不觸外氣。捱過歲月。庶或有一分可生之望。噫。中書首席。何等職任。而不生不滅。一向虛縻。百務叢脞。國體乖傷。揆以邦憲。罪當如何。臣雖於病中。猶有一分知覺。庸是憂恐。日夜戰灼。幾何不摧殘以盡者。政爲臣今日事也。狗馬賤疾。旣煩聖念。又以安心之方。至有軫念之敎。尤不勝萬萬惶感。鼎席備員。爲國事萬幸。而顧臣反本之呼。惟在釋負調息。冀被生成之澤。而忱誠未格。至懇未遂。徒竊出尋常之異數。惶悚震越。罔知攸爲。心神迷瞀。語無倫脊。稍俟日間省覺之少勝。更申瀝血之懇。仰請處分云矣。敢啓。傳曰。知道。
정조 8년
林錫喆啓曰。卜相事。命下矣。政官卽爲牌招開政。何如。傳曰。允。
정조 8년
安聖彬。以賓廳言啓曰。卜相事。命下矣。臣承命來詣賓廳而枚卜事體甚重。領相不來。臣不敢獨爲卜入。惶恐敢啓。傳曰。安心卜入。
정조 8년
都承旨前望單子入之。金夏材落點。
정조 8년
林錫喆啓曰。吏曹判書李在簡。參議金憙牌不進推考傳旨及罷職傳旨。今方捧入。參判金文淳。陳疏入啓。開政命下之後。不卽擧行。事甚未安。判書更爲牌招。何如。傳曰。允。參議只推。一體牌招。
정조 8년
傳于安聖彬曰。坐直承旨入侍。
정조 8년
安聖彬啓曰。吏曹判書李在簡。參議金憙再牌不進。推考傳旨。今方捧入。而開政命下之後。如是違牌。終不膺命。事甚未安。判書所當更請牌招。而係是一日三牌。何以爲之。敢稟。傳曰。參議只推。一體更爲牌招。
정조 8년
安聖彬啓曰。吏曹判書李在簡。參議金憙三牌不進。推考傳旨及罷職傳旨。今方捧入。而開政命下之後。一向違牌。無意膺命。事體所在。誠極未安。判書所當更請牌招。而係是四牌。何以爲之。敢稟。傳曰。堂上侍從之一日四牌。大關國綱。參議傳旨。雖已踏下。至於判書。則未至病狀之何如。而夜漏已深。如是違牌。分義所在。極爲未安。況卜相下批。事體至爲重大。而將至經宿之境。寧有如許道理。吏曹判書李在簡。從重推考。更卽牌招開政。歲翻以後。連因公事。至于今每夜徹宵。爾等之所知。今日因政官事。將又經夜酬應。而牌去來。爾等。初不促飭。予亦不已疲乎。爾等所爲。極爲駭然。爲先推考。又復若此。當下義禁府推考。暢念擧行。
정조 8년
李時秀啓曰。吏曹判書李在簡。四牌不進。推考傳旨。今方捧入。而特敎。申飭之下。如是違牌。終不膺命。其在事體。誠極未安。所當更請牌招。而係是五牌。何以爲之。敢稟。傳曰。以何情病。深夜違牌乎。推是重臣。一日六牌。有傷事體。其違牌委折。政院卽爲問啓。
정조 8년
李時秀啓曰。以何情病。深夜違牌乎。雖是重臣。一日六牌。有傷事體。其違牌委折。政院卽爲問啓事。命下矣。問于吏曹判書李在簡處。則以爲。臣之必遞之義。已悉於日前事臣本。庶蒙聖鑑之俯燭而當初冒膺。惟以挨過都政爲期。中間復出。亦以陪參親享爲重。若其私義之不可冒據。亦已矢心自劃。今若厭然久據。不思引遞。則將無以歸見先臣於地下。且今素患痰癖之症。觸寒肆氣。一直沖亘。呼吸喘促。奄奄有頃刻隕絶之形。咫尺之地。雖能力疾進身。欲起旋仆。其勢末由。惟願遄被嚴誅云矣。敢啓。傳曰。病勢雖曰難强。上款云云。殆無所據。然徹漏在卽。言病如此。一味督出。徒傷事體。本職許遞。受由參判。亦爲許遞與參議未差之代。前望單子入之。待下批。竝卽牌招開政。
정조 8년
吏曹堂上前望單子入之。參判金夏材。參議趙鼎鎭落點。
정조 8년
有政。吏批。判書未差。參判金夏材。參議趙鼎鎭。右承旨林錫喆進。以尹塾爲都承旨。權儐爲持平。成鼎鎭爲正言。左議政單李福源。右議政單金熤。承文院都提調單金熤。前縣監沈國賢今加通政。侍從臣年七十一。侍從臣父。
정조 8년
兵批。判書李𡊠病。參判洪良浩病。參議李致中病。參知鄭存中入直進。左副承旨安聖彬進。副護軍趙世選。副司直李柱國沈豐之。副司正卞光趙竝單付。
정조 8년
以慶尙監司狀啓。寧海府使洪履健罷黜事。傳于李時秀曰。以本道尤甚邑。一日曠官。民事切悶。令該曹口傳。各別擇差。待下批待明朝辭朝。給馬下送。
정조 8년
吏曹口傳政事。以洪彦喆爲寧海府使。
정조 8년
林錫喆啓曰。狀聞事體。何等至重。而熊川船隻致敗狀啓及謄報。昨日來到備局。謄報則趁卽回公於諸堂。原狀啓則不爲來納於本院。以至經日淹滯。及其査問之後。始爲來納。事之痛駭。莫此爲甚。所掌該吏。令攸司從重科罪。何如。傳曰。朝家以嶺穀運輸事。憧憧一念。夙宵靡懈。則本司該吏擧行。如是無形。雖於尋常公事。一張遺漏。例是徒配。況此運穀狀本乎。特敎査問。初不從實直告。尤萬萬痛該。該吏不必令攸司科治。下送督運御史處。使之照律。右沿船在邑中。定配所押付。備局有司堂上。一竝爲先從重推考。該郞。令該府拿問。狀本之不呈政院。執置本司委折。取招以聞。仍令該曹。以此啓辭及批旨。續關。分付督運御史處。
정조 8년
以慶尙道督運御史狀啓。熊川船致敗事。傳于安聖彬曰。許多船隻。俱獲利涉。而獨此熊川二隻之相續漂失。殊甚可歎。然洋中折碇。非爾所知。勿待罪。今番漂失一隻。登時救極。該地方官。可謂功過相準。淸河縣監拿處一款。今姑分揀。至於熊川倅。則本縣裝送之際。如能十分照察。豈有更致漂失之違。該縣前縣監李永耇。依狀請令該府拿來。各別嚴勘。以徵他守令。都差員昌原府使李尙訥。轉輸之役。姑未竣事。且觀來頭勤慢處之。爾其嚴飭。使之建心護送。無或更陷重科之意。回諭。漂沒一名。誠極矜慘。分付地方官。恤典。撥例優數題給。近以嶺穀運輸事。宵旰一念。未嘗頃刻弛忽。則蠢彼下吏。尙亦知得。此狀本之諉以忘漏。經宿留置。不卽入送政院。已萬萬無狀。況於提問之下。不以實對。尤極痛該。方因政院啓辭。措辭下批。爾其依此擧行後。決罪形止狀聞事。一體回諭。
정조 8년
以咸鏡監司狀啓。交濟穀移轉事。傳于安聖彬曰。八千石之數。能當北關飢口乎。更自廟堂。關問道伯及監賑使處。使之各具意見狀問。
정조 8년
林錫喆。以訓鍊都監言啓曰。依下敎。挾輦軍別技兼內吹隨駕將校軍兵等處。饋酒之意。敢啓。傳曰。知道。
정조 8년
林錫喆。以禁衛營言啓曰。依下敎。本營槍劍軍兼內吹等處。饋酒之意。敢啓。傳曰。知道。
정조 8년
林錫喆。以御營廳言啓曰。依下敎。駕前別抄兼內吹等處。饋酒之意。敢啓。傳曰。知道。
정조 8년
安聖彬。以刑曹言啓曰。昨年十二月二十九日。輕囚放釋時。毆打掖隷羅將金元得全成大等。依傳敎保放。而前因訓鍊都監草記。金元得刑推定配。全成大刑推懲礪事。命下矣。罪人金元得。嚴刑一次。慶尙道安義縣定配所。卽爲押送金成大。嚴刑懲礪放送之意。敢啓。傳曰。知道。何不詳諒。誤定配所。卿則推考。以稍實邑中更定配所。草記以入。
정조 8년
刑曹啓目。衛外擊錚人尹商鎭。依先朝受敎。爲先放送。所供如此。上裁。何如。判付啓。一遽之言。雖難盡信。以此原情觀之。其矣所訴。似非無據兺不喩。旣曰導掌也。差人也是隱則無論訟理是非。必是傷虐之事。分付該道道臣。親執嚴査。各具意見。竝與文案。詳細條列狀聞。以待處分爲旀。同導掌稱名漢段置。下送本道。以爲訊覈之地爲良如敎。近來外道査啓。每患遲滯。如是之際。獄老生奸。此後自本曹。另加嚴飭。
정조 8년
刑曹啓目。衛外擊錚人鄭遇郁。所供如此。上裁。何如。判付啓。詳考文案。出意見論理議處爲良如敎。
정조 8년
刑曹啓目。衛外擊錚人尹道一。依先朝受敎。爲先放送。所供如此。上裁。何如。判付啓。議處爲良如敎。
정조 8년
甲辰正月初九日辰時。上御誠正閣。朝講詣臺臺臣同爲入侍時。領事李福源。知事韓光會。特進官鄭好仁洪良浩。參贊官徐有防。行副提學朴祐源。司諫兪彦脩。掌令李延伋。侍讀官林濟遠。獻納李運彬。假注書李敬五。記事官李祖承李崑秀。以次進伏訖。上進講孟子。讀前受音。自陳代曰不見諸侯宜若小然。止枉尋直尺而利亦可爲與。祐源伏讀新受音訖。上復讀新受音。自昔者趙簡子使王良與嬖奚乘。止枉己者未有能直人者也。上命各陳文義。祐源曰。此章。孟子因陳代枉尺直尋之問。有所譬曉。王良。不過一御者。而必以範我驅馳爲心。恥其詭遇獲禽。況君子之道。豈可以枉己從人乎。一有所枉。則初雖枉尺而直尋。終至枉尋而直尺。大抵戰國之時。唯尙功利。公孫丑之以管晏爲可許。景春之以衍儀爲丈夫者。可見其風俗之習於伯道。而孟夫子。以尊王道黜伯功貴仁義賤詐力。爲己任。雖或枉小而伸大。不爲之。出處去就。必以正焉。終不得行道而無悔。況帝王之道。唯以正己而正人爲本。一有功利之心。雖欲爲王道。不可得矣。此章枉直二字。爲一篇之宗旨。論語曰。擧直措諸枉。雖於用人之際。直者擧之。枉者措之。則王者之治。不外於此。伏願深留聖意。凡出治用人之際。唯以黜伯行王擧直錯枉爲務焉。上曰。所陳好矣。濟遠曰。此章。以田獵之事。喩枉尺之道。枉尺二字。便是義理王伯之辨。董子所謂正其誼不謀其利。明其道不計其功。亦此意也。雖就利害上言之。枉道。委曲宛轉。雖似易合。而一有窒礙。無可伸之理。直道。生梗峭截。然似難容。而雖不容於一時。亦必伸於後世。枉直之別。蓋如此。朱子嘗論枉直曰。孟子一生忍窮受飢。費盡言語。打破枉尺直尋四字。今日諸公。苦心勞力。費盡心力。成就枉尺直尋四字。傷時慨世之意。此可見矣。顧今世道。去朱子時不啻落下幾層。其所勞力苦心。不但枉尺直尋而已。人自枉了。似若無關於國事。而自枉其身。豈可以直國事乎。若論矯捄之道。則上番擧直錯枉之說。果得之。而人君。爲一世標準。君仁莫不仁。君義莫不義。若以直道先行。則在下者。何敢售其枉乎。下段所云。未有枉己而能直人一句語。以未有直己而枉人之意。推移看得。屬諸在上而體行。則其所矯革之方。尤有大於擧錯二字矣。上曰。其言果好矣。福源曰。直者。正直廣大之謂。必使吾之一身。先立乎直。然後萬事萬物。無一不出於正直廣大之域。而歸吾之直。以達于後世者也。苟使有一毫之枉。則一己之所行。無一不枉。而非但目下之事。雖至日後。事事物物。皆非其直矣。以王良比喩之說言之。御者亦入六藝之中。無論射御。不出法規之外。此言足可反隅於克己之工。取下之道矣。伏願我殿下。克察枉直之分。深奬秉直之士。則萬機之酬應。不憂不直。而在下之人。擧皆觀感於不知不覺之中。是臣區區之望也。上曰。所陳甚好。當體念矣。光會曰。王良。以御者。範我驅馳。喩君子不得行道。若齊桓一匡之功。眞是詭遇之事。而孔夫子不許其仁。古人所謂正其誼。不謀其利。明其道。不計其功此十四字。乃是王者之事。伏願殿下。留意於正誼明道之工焉。上曰。所陳亦好矣。好仁良浩曰。玉堂與經筵之陳奏備矣。臣等無更達之辭矣。有防曰。殿下歲首。旣行召對。又於頉稟之時。特設朝講。勤聖學之盛意。臣實欽仰。而元子宮相見禮。只隔數日。离筵又當次第而開矣。先從勤講學始。推而至於日用事爲之間。以身敎二字加勉。是臣區區之望也。上曰。其言甚好。當另念矣。彦脩延伋運彬曰。儒臣已悉陳。臣等無仰達之辭矣。福源曰。雲觀之報。雖不大段。與箕星分野同覽。益懋聖德。以盡弭災之方。區區之望也。上曰。所陳好矣。其在恐懼修省之道。豈可歇後乎。福源曰。進賢退不肖。亦爲消災之一端。如臣病劣。觸事憒憒。無一事協贊聖化。對揚休命。狗馬賤疾。無望强策。大賑方張。廟謨積滯。亟賜斥退。更卜賢德。以答天譴。區區之望也。上曰。所辭誠過矣。今日領相之呈辭。未知病勢之果如何。而顧今國計民憂。無所止泊。此豈輔相言私之時乎。症勢如不至難强。則凡千大事。猶可相議。方欲封還辭單。使承宣敦諭。卿亦筵退後。往傳此意。可也。福源曰。伏聞玉音欠和。下情不勝焦悶矣。上曰。勞心之致。不須過慮也。福源曰。相見禮只隔五日。而寒事尙如此。稍俟和暖而行禮似好。故敢達。上曰。有難更退矣。福源曰。昨日班行事。萬萬駭然矣。上曰。又有慨然事。三司入參。亦未可知。不但監察不飭之罪。責在三司矣。玉堂亦皆不參乎。濟遠曰。小臣則進往陣上。他玉堂則在問安班云矣。彦脩延伋運彬曰。臣等俱以無似。猥叨臺職。連値動駕。義重陪扈。不敢言私。黽勉行公矣。昨於儲慶宮展拜時。纔到宮門。錯聞傳說。未免隨衆徑退。雖以兩司之故。不入於捧擧案之中。而執法之地。反自犯科。以何顔面。晏然冒居於臺次乎。請命遞斥臣等之職。上曰。依啓。仍命諸臣先退。上曰。他承旨入侍。出榻敎賤臣承命出。與同副承旨趙興鎭偕入進伏。上命書榻敎曰。抄啓文臣親試。明日爲之。命退。承史以次退出。
정조 8년
甲辰正月初九日未時。上御誠正閣。左承旨入侍時。行左承旨徐有防。假注書朴能源。記注官金鳳顯。記事官李祖承。以次進伏訖。上曰。右相命招卜相。仍命有防書傳敎曰。承旨持此手書及封下由單。傳諭于領議政。又命書傳敎曰。飭已行矣。前判書李柱國敍用。仍命退。諸臣以次退出。
정조 8년
行都承旨尹塾坐。行左承旨徐有防坐。右承旨林錫喆坐。左副承旨李養鼎坐直。右副承旨安聖彬坐。同副承旨李時秀坐直。注書二員未差。假注書李敬五仕朴能源仕直。事變假注書金孝建仕。
정조 8년
傳于林錫喆曰。試官以下入侍。
정조 8년
傳于安聖彬曰。召對爲之。
정조 8년
承旨前望單子入之。李養鼎落點。
정조 8년
兩司前望單子入之。大司憲金魯鎭。執義李頤祥。掌令李行源金敍九。持平鄭萬始趙濟魯。大司諫沈豐之。司諫洪文泳。獻納李集斗。正言成種仁李翼晉落點。
정조 8년
徐有防啓曰。新除授持平趙濟魯。方在罷散中。何以爲之。敢稟。傳曰。敍用。
정조 8년
以御營千摠望筒。傳于李時秀曰。首望待豐擧擬。此望更爲擬入。該大將推考。
정조 8년
傳于李時秀曰。在外及違牌三司許遞。前望單子入之。
정조 8년
三司前望單子入之。校理徐有成。副校理金履正林道浩。修撰李泰永李鼎運。副修撰權以綱。司諫林濟遠。掌令宋銓落點。
정조 8년
安聖彬啓曰。新除授掌令宋銓。方在奪告身中。何以爲之。敢稟。傳曰。蕩滌敍用。
정조 8년
李時秀。以弘文館言啓曰。本館上番闕直。事甚未安。新除授校理徐有成。副校理金履正林道浩。竝卽牌招推移入直。副修撰權以綱。一體牌招察任。何如。傳曰。允。
정조 8년
徐有防。以弘文館言啓曰。校理曺遠振。修撰姜忱。旣有只推之命。與新除授副修撰徐美修。竝卽牌招察任。何如。傳曰。允。
정조 8년
李時秀。以兵曹言啓曰。今正月十一日。武臣賓廳武經講書日次。而朝參相値。不得爲之之意。敢啓。傳曰。知道。
정조 8년
李時秀。以兵曹言啓曰。依下敎。隨駕禁軍及駕後禁軍武藝出身武藝別監與內吹標下軍兵等處。饋酒之意。敢啓。傳曰。知道。
정조 8년
安聖彬。以義禁府言啓曰。日寒如此。時囚保放。待日暖。還囚捧供事。命下矣。時囚罪人宋煥德李廷書等。日暖間保放之意。敢啓。傳曰。知道。
정조 8년
安聖彬。以義禁府言啓曰。熊川前縣監李永耇。令該府各別嚴勘事。傳旨啓下矣。李永耇自任所。未及上來云。依例發遣府羅將拿來。何如。傳曰。待待命拿囚。
정조 8년
掌令李行源啓曰。臣姿實庸鹵。年又衰邁。本不合於淸朝臺閣之任。又緣前後恩除。連在於病伏鄕廬之中。無望蠢動。一未趨承。居常惶懍。罔知攸措。乃於千萬意外。掌憲除命。又下於適入城闉之時。揆分怵義。不敢不竭蹶祗肅。而臣曾經執義。其於見職。在法當遞。何可一刻晏然於臺次乎。請命遞斥臣職。答曰。依啓。
정조 8년
行大司憲金魯鎭。行大司諫沈豐之。副提學朴祐源。執義李頤祥。副應敎李兢淵。持平鄭萬始趙濟魯。副校理林濟遠。正言成種仁李翼晉。副修撰李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍離安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。
정조 8년
行大司憲金魯鎭。行大司諫沈豐之。執義李頤祥。持平鄭萬始趙濟魯。正言成種仁李翼晉啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
持平趙濟魯啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。答府曰。不允。第四件事五件事十件事。亟停勿煩。
정조 8년
正言李翼晉啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事五件事。亟停勿煩。措辭見上
정조 8년
吏曹參判金文淳疏曰。伏以。枚卜有命。召牌儼臨。臣固當竭蹶承膺。而臣母素患痰癖之症。近因日氣之劇寒。諸般症形。一倍越添。顚側須人。而臣無他兄弟。獨自扶將。方在萬分焦遑之中。實無一時離捨之勢。玆敢忙陳短章。仰瀆崇嚴。伏乞聖慈。曲垂鑑諒。亟遞臣職。以便救護。以安微分。不勝幸甚。答曰。省疏具悉。卿其勿辭。救護母病。